b'\n_START_ARTICLE_\nLouis Pasteur\n_START_SECTION_\nAnkstyvieji gyvenimo metai\n_START_PARAGRAPH_\nLuji Pasteras gim\xc4\x97 pranc\xc5\xabz\xc5\xb3 Juros departamente 1822 m. Jo t\xc4\x97vas \xc5\xbdanas Pasteras buvo odininkas ir veterinaras bei Napoleono kar\xc5\xb3 veteranas. Luisas mok\xc4\x97si Arbua koled\xc5\xbee, paskui Bezansone. 1843 m. \xc4\xafstojo \xc4\xaf Pary\xc5\xbeiaus Auk\xc5\xa1t\xc4\x85j\xc4\x85 normali\xc4\x85j\xc4\x85 mokykl\xc4\x85, o 1847 m. j\xc4\x85 baig\xc4\x97._NEWLINE_Pasteras buvo ir talentingas dailininkas, jis yra \xc4\xafra\xc5\xa1ytas XIX a. portretist\xc5\xb3 \xc5\xbeinyne.\n_START_SECTION_\nChemija\n_START_PARAGRAPH_\n1848 m. Pasteras para\xc5\xa1\xc4\x97 pirm\xc4\x85j\xc4\xaf mokslin\xc4\xaf darb\xc4\x85. Tirdamas fizikines vyno r\xc5\xabg\xc5\xa1ties savybes jis atrado, kad r\xc5\xabg\xc5\xa1tis, gauta fermentacijos b\xc5\xabdu, yra opti\xc5\xa1kai aktyvi ir gali veikti \xc5\xa1viesos poliarizacij\xc4\x85, tuo tarpu chemi\xc5\xa1kai susintetinta izomeri\xc5\xa1ka jai vyno r\xc5\xabg\xc5\xa1tis toki\xc5\xb3 savybi\xc5\xb3 neturi. Steb\xc4\x97damas kristalus per mikroskop\xc4\x85 jis i\xc5\xa1skyr\xc4\x97 du tipus, esan\xc4\x8dius kaip veidrodinis vieno kito atspindys. Pavyzd\xc5\xbeiui, vieno tipo kristalai pasukdavo poliarizacijos plok\xc5\xa1tum\xc4\x85 pagal laikrod\xc5\xbeio rodykl\xc4\x99, o kito \xe2\x80\x93 prie\xc5\xa1. Abej\xc5\xb3 tip\xc5\xb3 sumai\xc5\xa1ymas 1:1, \xc5\xbeinoma, netur\xc4\x97jo optinio aktyvumo._NEWLINE_Pasteras nusprend\xc4\x97, kad kristalai susideda i\xc5\xa1 \xc4\xafvairi\xc5\xb3 strukt\xc5\xabr\xc5\xb3 molekuli\xc5\xb3. Chemini\xc5\xb3 reakcij\xc5\xb3 metu susidaro abu tipai su vienoda tikimybe, bet gyvi organizmai naudoja tik vien\xc4\x85 i\xc5\xa1 j\xc5\xb3. Tokiu b\xc5\xabdu pirm\xc4\x85 kart\xc4\x85 parodytas molekuli\xc5\xb3 hirali\xc5\xa1kumas. Kaip buvo nustatyta v\xc4\x97liau, aminor\xc5\xabg\xc5\xa1tys irgi hirali\xc5\xa1kos, gyvuose organizmuose jos b\xc5\xabna tik L formos (su retomis i\xc5\xa1imtimis)._NEWLINE_Po \xc5\xa1io darbo Pasteras buvo paskirtas Di\xc5\xbeono lic\xc4\x97jaus fizikos profesoriumi, bet po trij\xc5\xb3 m\xc4\x97nesi\xc5\xb3 1849 m. per\xc4\x97jo dirbti \xc4\xaf Strasb\xc5\xabr\xc4\x85 universiteto profesoriumi.\n_START_SECTION_\nFermentacijos tyrimai\n_START_PARAGRAPH_\nFermentacijos tyrimais Pasteras u\xc5\xbesi\xc4\x97m\xc4\x97 1857 m. Tuo metu vyravo teorija, kad \xc5\xa1is procesas yra chemin\xc4\x97s prigimties (Justas Libikas), nors jau buvo publikuota darb\xc5\xb3 d\xc4\x97l jos biologinio poveikio (\xc5\xa0. Kanjeras de Laturas, 1837 m.), kurie nesulauk\xc4\x97 pripa\xc5\xbeinimo. 1861 m. Pasteras \xc4\xafrod\xc4\x97, kad spiritas, glicerinas ir gintaro r\xc5\xabg\xc5\xa1tis gali fermentuotis tik esant (da\xc5\xbenai specifiniams) mikroorganizmams._NEWLINE_1860\xe2\x80\x931862 m. Pasteras tyr\xc4\x97 savaiminio u\xc5\xbesikr\xc4\x97timo galimyb\xc4\x99. Jis atliko bandym\xc4\x85 pa\xc4\x97m\xc4\x99s termi\xc5\xa1kai sterilizuot\xc4\x85 maistin\xc4\x99 aplink\xc4\x85 ir j\xc4\x85 pad\xc4\x97j\xc4\x99s atvirame inde su kakleliu apa\xc4\x8dioje. Kad ir kiek ore indas stov\xc4\x97jo, joki\xc5\xb3 gyvyb\xc4\x97s po\xc5\xbeymi\xc5\xb3 neparod\xc4\x97, nes ore esan\xc4\x8dios bakterijos nus\xc4\x97sdavo ant kaklelio sulenkimo. Ta\xc4\x8diau j\xc4\xaf nu\xc4\x97mus maistin\xc4\x97je aplinkoje greitai i\xc5\xa1augdavo mikroorganizm\xc5\xb3 kolonijos. 1862 m. Pary\xc5\xbeiaus akademija Pasterui paskyr\xc4\x97 premij\xc4\x85 u\xc5\xbe i\xc5\xa1spr\xc4\x99st\xc4\x85 klausim\xc4\x85 apie gyvyb\xc4\x97s atsiradim\xc4\x85._NEWLINE_Pasteras \xc4\xafrod\xc4\x97, kad fermentacij\xc4\x85 neigiamai veikia deguonis (t. y. Pastero efektas). Dauguma fermentacij\xc4\x85 sukelian\xc4\x8di\xc5\xb3 bakterij\xc5\xb3 gali vystytis tik beor\xc4\x97je aplinkoje. Tokie faktai leido jam padalinti gyvyb\xc4\x99 \xc4\xaf aerobus (naudojan\xc4\x8dius deguon\xc4\xaf) ir anaerobus (gyvenan\xc4\x8dius be deguonies). Tokiu b\xc5\xabdu fermentacija buvo anaerobinis procesas, gyvyb\xc4\x97 be kv\xc4\x97pavimo deguonimi._NEWLINE_Tuo metu organizmai, galintys tiek fermentuotis, tiek kv\xc4\x97puoti, esant deguoniui augo grei\xc4\x8diau, bet naudojo ma\xc5\xbeiau organini\xc5\xb3 med\xc5\xbeiag\xc5\xb3 i\xc5\xa1 aplinkos. Taip buvo \xc4\xafrodyta, kad tokia gyvyb\xc4\x97 ne tokia efektyvi. Dabar laikoma, kad i\xc5\xa1 vieno organinio substrato \xd0\xb0erobiniai organizmai gali gauti 20 kart\xc5\xb3 daugiau energijos.\n_START_SECTION_\nInfekcini\xc5\xb3 lig\xc5\xb3 tyrimai\n_START_PARAGRAPH_\n1865 m. Pasteras savo buvusio mokytojo buvo pakviestas \xc4\xaf Pranc\xc5\xabzijos pietus, kad nustatyt\xc5\xb3 \xc5\xa1ilkverpi\xc5\xb3 vik\xc5\xa1r\xc5\xb3 lig\xc5\xb3 kilm\xc4\x97s prie\xc5\xbeastis. Robertui Kohui 1876 m. paskelbus savo darb\xc4\x85 \xe2\x80\x9eJuodlig\xc4\x97s etiologija\xe2\x80\x9c. Pasteras visi\xc5\xa1kai atsidav\xc4\x97 imunologijai, galutinai nustat\xc4\x99s juodlig\xc4\x97s, gimdymo kar\xc5\xa1tin\xc4\x97s, choleros, pasiutlig\xc4\x97s, vi\xc5\xa1t\xc5\xb3 choleros ir kt. atsiradimo prie\xc5\xbeastis. I\xc5\xa1vyst\xc4\x97 po\xc5\xbei\xc5\xabr\xc4\xaf \xc4\xaf dirbtin\xc4\xaf imunitet\xc4\x85 ir 1881 m. pasi\xc5\xabl\xc4\x97 skiepus Sibiro opai ir pasiutligei gydyti (kartu su Emilis Ru 1885 m.)._NEWLINE_1885 m. liepos 6 d. buvo sukurti efektyv\xc5\xabs skiepai pasiutligei. Buvo paskiepytas 9 met\xc5\xb3 Jozefas Meisteris, papra\xc5\xa1ius jo mamai. Gydymas baig\xc4\x97si s\xc4\x97kmingai: berniukas pasveiko.\n_START_SECTION_\nPastero institutas\n_START_PARAGRAPH_\n1888 m. Pary\xc5\xbeiuje \xc4\xafkurtas Mikrobiologijos institutas (v\xc4\x97liau pavadintas jo vardu). Institutui l\xc4\x97\xc5\xa1os surinktos pasira\xc5\xa1ius tarptautin\xc4\x99 sutart\xc4\xaf. Pasteras tapo pirmu jo direktoriumi.\n_START_SECTION_\nApgaul\xc4\x97s\n_START_PARAGRAPH_\n1995 m., minint Lui Pastero mirties \xc5\xa1imtmet\xc4\xaf JAV laikra\xc5\xa1tis New York Times i\xc5\xa1spausdino straipsn\xc4\xaf "Pastero apgaul\xc4\x97". Mokslo istorikas Gerald L. Geison, i\xc5\xa1analizav\xc4\x99s Pastero laboratorinius u\xc5\xbera\xc5\xa1us paskelb\xc4\x97, kad Pasteras pateik\xc4\x97 melaging\xc4\x85 informacij\xc4\x85 apie juodlig\xc4\x97s vakcinos naudotos Pouilly-le-Fort paruo\xc5\xa1im\xc4\x85._NEWLINE_Taip pat yra nema\xc5\xbeai \xc4\xafrodym\xc5\xb3, jog jo vakcin\xc5\xb3 bandym\xc5\xb3 metu buvo daug "nes\xc4\x97kming\xc5\xb3" bandym\xc5\xb3, kuri\xc5\xb3 metu mir\xc4\x97 vir\xc5\xa1 t\xc5\xabkstan\xc4\x8dio \xc5\xbemoni\xc5\xb3 Maroke, skiepijant avis prie Odesos (Ukrainoje), i\xc5\xa1 3500 avi\xc5\xb3, paskiepyt\xc5\xb3 nuo juodlig\xc4\x97s, 80\xc2\xa0% nudv\xc4\x97s\xc4\x97, Pasteras tur\xc4\x97jo asmeni\xc5\xa1kai atlyginti pastarojo eksperimento nuostolius valstie\xc4\x8diams.'